Gevange paramedikus se vrou praat | Netwerk24
Gevange paramedikus se vrou praat
Deur Jackie Kruger 20 September 2019 13:25
Die moeilikste is dat 'n mens nie regtig weet of hy gesond is en versorg word nie.
Shereen en Gerco van Deventer. Foto: Facebook
So sê Shereen van Deventer van Swellendam in die Suid-Kaap oor haar man, die paramedikus Gerco (Gert) van Deventer (44), wie se stem sy nog nie weer gehoor het sedert hy in 2017 in Libië gevange geneem is nie.
Gerco, die pa van drie kinders, het van Mei 2009 tot Junie 2017 in Kaboel in Afganistan gewerk. Sy kontrak is nie hernu nie en hy het na Suid-Afrika teruggekeer.
Hy het toe 'n maand lange kontrak in Libië gekry, waarna hy in November 2017 gevange geneem is.
Shereen en Gerco is in Oktober 2015 getroud. Hulle het hul tweede huweliksherdenking saam gevier voordat Gerco Libië toe is.
Van Deventer het sedertdien nog geen kontak met haar man gehad nie. Dit is 'n baie moeilike situasie waarop hulle hulself nie kon voorberei nie," sê sy. "Geloof en gebed is hoe ons dit hanteer. Alles is moeilik terwyl 'n mens so iets deurmaak."
Haar skoonfamilie woon in Pretoria. Sy sê dit is baie moeilik om so ver van hulle te wees. "Maar ons probeer die beste van ons situasie maak en mekaar ondersteun."
Sy sê Swellendam se mense staan haar by. Haar ouers woon ook daar. "Die mense is net so wonderlik vir ons. Die ondersteuning en gebed van hierdie wonderlike gemeenskap beteken vir my baie."
In 'n video van Gerco wat op 31 Januarie 2019 gemaak is, pleit hy om huis toe te kom. Dit blyk ook dat hy talle gesondheidsprobleme ondervind. Hy word blykbaar deur 'n Islamitiese splintergroep aangehou.
Die proses om haar man se vrylating te bewerkstellig, gaan voort, sê Van Deventer. "Die groep soek baie geld wat niemand het nie, maar dr. Imtiaz Sooliman van Gift of the Givers en 'n taakspan van die departement van internasionale betrekkinge en samewerking werk saam om my man terug te kry."
Sy het mense bedank vir elke gebed, positiewe gedagte "en al die ondersteuning, emosioneel en andersins".